次韻李仲南木犀
作者：劉應時
朝代：宋

paragraphs: 幽人何所爲，兀然坐詩窮。
萬事不復理，吟哦四壁空。
少皞從西來，天宇淒其風。
羣芳漸摇落，桂子開牆東。
寒蟾駕璧月，老翠高菶菶。
景物爾獨勝，色香誰與同。
豈藉紅裳女，徒費丹砂工。
不受黄金恩，桃李誰爭雄。
風漪卷輕碧，斷霞曳微紅。
清風襲衣袖，薄采喧兒童。
王孫亦好事，乘興賞珍叢。
笑掬黄金蕊，糝綴光玲瓏。
山村酒可篘，恍如入新豐。
胡不抱琴去，一飲醉其中。
露濕月華冷，風約零雨濛。
靜言參鼻觀，身在廣寒宮。